b'\n_START_ARTICLE_\nJaponska kamelija\n_START_SECTION_\nOpis\n_START_PARAGRAPH_\nIme je rod teh rastlin Linne poimenoval po znanem gojitelju rastlin, jezuitu Camellusu, in ne po \xc4\x8de\xc5\xa1kem misijonaru Juriju Kamelu, ki je rastlino prvi prinesel v Evropo, kot pogosto napa\xc4\x8dno razlagajo viri._NEWLINE_Japonska kamelija zraste do 12 metrov visoko, dokon\xc4\x8dno pa dozori \xc5\xa1ele v dvajsetem letu starosti. Listi so usnjati in ovalni, njihov rob pa je zob\xc4\x8dasto narezan. Po zgornji strani so svetle\xc4\x8de temno zelene barve, po spodnji strani pa so svetlej\xc5\xa1ih odtenkov in niso svetle\xc4\x8di. Cvetovi imajo pet zelenih \xc4\x8da\xc5\xa1nih listov, ki so obdani z ovr\xc5\xa1nimi listi. Tem proti notranjosti cveta sledi pet ven\xc4\x8dnih listov ter \xc5\xa1tevilni pra\xc5\xa1niki. Barva cvetov je zelo razli\xc4\x8dna od bele do temno ro\xc5\xbenate barve._NEWLINE_Iz oplojenih cvetov se razvijejo tridelni oleseneli plodovi.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nJaponska kamelija uspeva na dobro namo\xc4\x8denih sve\xc5\xbeih tleh, bogatih s hranilnimi snovmi, v katerih je malo apnenca. Najbolje uspeva v zmernem podnebju. Razmno\xc5\xbeuje se s cepljenjem na divjake ter z grebenicami. Zaradi lepih cvetov to drevo gojijo kot okrasno drevo.'